Nos Guillermus Patruz, archipresbiter Sedelocensis, et nos Regnaudus, archipresbiter Duysmi, notum facimus quod in nostra presentia personaliter constituta Adelina, relicta Joceri de Mavillo Lamberti, spontanea, non decepta, sed provisa, pro ingenti et evidenti utilitate sua et pro exhoneratione suorum debitorum, recognovit coram nobis se vendidisse et in hereditatem perpetuam precise quittavisse, laude et assensu Johannis, Garini, Colardi, Girardi, Gilete et Emenjardis, liberorum suorum, reverendo in Christo patri Girardo Dei gratia Eduensi episcopo et ejus successoribus tercias suas quas habebat seu habere poterat in finagio et territorio de Mavillo, que tercie vocantur tercie majoris de Tullione, pro LV libris Viennensium quas receperunt a dicto reverendo patre domino episcopo Eduensi in pecunia legittime numerata, prout coram nobis confessi sunt, de quibus terciis superius nominatis predicta Adelina, Johannes, Garinus, Colardus, Girardus, Emenjardis et Gileta, ejusdem Adeline liberi, se coram nobis omnino devestientes, dictum reverendum patrem Girardum, Eduensem episcopum, investierunt corporaliter de eisdem, omne jus et actionem que habebant in predictis terciis transferentes totaliter in eumdem. Hanc autem venditionem predicta Adelina, Johannes, Garinus, Colardus, Girardus, Gileta et Emenjardis, liberi ejusdem Adeline promiserunt, etc. In cujus rei testimonium, nos predicti archipresbiteri, ad preces sepedictorum, predicto reverendo patri Girardo, Dei gratia Eduensi episcopo, presentes litteras sigillorum nostrorum munimine tradidimus roboratas. Datum et actum anno Domini Mº CCº LXº octavo, mense maii.